32006R0575
L 100/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 575/2006 НА КОМИСИЯТА
от 7 април 2006 година
за изменение на Регламент (ЕО) № 178/2002 на Европейския парламент и на Съвета по отношение на броя и наименованието на постоянните научни групи на Европейския орган по безопасност на храните
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за определяне на общите принципи и изисквания към законодателството в областта на храните за създаване на Европейски орган за безопасност на храните и за определяне на процедури в областта на безопасността на храните (1), и по-специално член 28, параграф 4, втора алинея от него,
като има предвид, че:
(1)
Защитата на здравето на растенията е основен фактор в сигурността на хранителната верига, както и че неотдавнашните събития предполагат увеличаващ се брой научни оценки на рисковете за здравето на растенията.
(2)
Компетентността, налична понастоящем в научната група на Европейския орган по безопасност на храните, отговорна за становищата, засягащи здравето на растенията, продуктите за растителна защита и остатъците от тях, позволява извършването на научни оценки в областта на здравето на растенията да се извършват само в ограничена степен по отделни случаи. Съответно с оглед справянето с увеличаващия се брой искания за научни становища в областта на здравето на растенията, Европейският орган по безопасност на храните официално е изискал Комисията да създаде нова постоянна научна група, която да обедини широк обхват на компетентност в различните области, от значение за здравето на растенията като ентомология, микология, вирусология, бактериология, ботаника, агрономия, растителна карантина и епидемиология на болестите по растенията.
(3)
В резултат на създаването на допълнителна научна група по здравето на растенията, продукти за растителна защита и остатъците от тях наименованието на „Групата по растително здраве, продукти за растителна защита и остатъците от тях“ трябва да бъде променено.
(4)
Следователно Регламент (ЕО) № 178/2002 следва да бъде съответно изменен.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Член 28, параграф 4 от Регламент (ЕО) № 178/2002 се изменя, както следва:
1.
буква в) се заменя със следното:
„в)
Групата по продукти за растителна защита и остатъците от тях;“
2.
добавя се нова точка i), както следва:
„i)
Групата по растително здраве.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 април 2006 година.